Nog geen besluit oor 2017-studentegelde, sê NzimandeStudentebetogings (Oktober 2015) (Foto: verskeie bronne, sosiale media) Blade Nzimande, minister van hoër onderwys en opleiding, het Woensdag daarop aangedring dat daar nog nie enige besluit geneem is oor verhogings in universiteitsgelde vir 2017 nie. Nzimande het op vrae in die nasionale vergadering reageer en berigte verwerp dat pres. Jacob Zuma hom en die minister van finansies, Pravin Gordhan, opdrag gegee het om die geld te kry en seker te maak dit is ŉ 0%-verhoging vir volgende jaar. “Ek het, op grond van die aanbevelings van die presidensiële taakspan se verslag oor korttermyn-uitdagings van studentegelde en ná konsultasies met die universiteite se visekanseliers, die Raad van Hoër Onderwys versoek om my van raad te bedien oor ŉ regulerende raamwerk,” het hy aan LP’s gesê. “Ek bespreek tans dié advies met ŉ wye reeks belanghebbendes om my aanbeveling te maak aan die universiteitsrade, wat verantwoordelik is om die fooie te bepaal binne die openbare hoëronderwysstelsel,” het Nzimande bygevoeg. “Hierdie gesprekke is nog nie afgehandel nie en dit is daarom voortydig vir die regering om aan te kondig watter tussentydse maatreëls geneem gaan word wat universiteitsgelde en subsidies vir universiteite in 2017 betref.” Belinda Bozzoli, DA-LP, het Nzimande uitgedaag en hom gevra hoe hy 19 universiteite gaan verhoed om disfunksioneel te word indien ŉ 0%-verhoging vir die tweede keer ingestel gaan word – iets waarteen die Raad van Hoër Onderwys die minister gewaarsku het. Nzimande het gesê hy is in gesprek met die tesourie om geld te vind om te verhoed dat universiteite ineenstort. “Ek is in gesprek met verskeie belanghebbendes insluitend die minister van finansies, so ons sal op ŉ gepaste tyd ŉ aankondiging maak. Die kwessie van die benarde situasie waarin sommige van ons universiteite hulself bevind, moet aangeroer word binne die konteks van die noodsaaklikheid om befondsing te verhoog vir die naskoolse onderwys- en opleidingsektor, en dit is iets waarvoor my departement verantwoordelik is.”